ЂУЛИЋИ XVII
Kажи ми, кажи, 
Како да те зовем, 
Кажи ми какво 
Име да ти дам, — 
Хоћу ли рећи: 
Дико, или снаго, 
Или ћу: лане, 
Или: моје благо, 
Хоћу ли: душо, 
Или: моје драго — 
Кажи ми какво 
Име да ти дам 
Све су то мила 
Имена и лепа, 
Којима Србин 
Своме злату тепа. 
Ал’ ја бих провео 
Читав један век 
Тражећи лепше, 
Милије и слађе — 
Дичније име, 
Што још не чу свет, 
Да њим назовем 
Мој румени цвет.

Извори 

 Јован Јовановић Змај: Одабрана дела, књига 1, страна 191 , Матица српска, Нови Сад.